**Abelsonit** je jediný známy organický minerál niklu. Chemicky je to konkrétne porfyrín niklu, ktorého vzorec je Ni[C31H32N4]. Je to aktuálne jediný známy kryštalický geoporfyrín. 

Abelsonit je pomenovaný podľa amerického fyzika Philipa Abelsona, spoluobjaviteľa neptúnia a jedného z priekopníkov mineralógie organických zlúčenín.

Charakteristika
---------------

Abelsonit je polpriehľadný a má ružovo-fialovú, tmavošedú, svetlofialovo červenú alebo červenohnedú farbu. Má polokovový až kovový lesk.[chýba zdroj]

Vyskytuje sa v tenkých ihliciach alebo doštičkách či malých agregátoch do veľkosti 1 cm. Môže tvoriť kryštáliky lístkového tvaru, ktoré sú veľmi krehké.[chýba zdroj]

Abelsonit je rozpustný v benzéne a acetóne a je nerozpustný vo vode, zriedenej kyseline chlorovodíkovej a zriedenej kyseline dusičnej.

Štruktúra
---------

Štruktúra abelsonitu
V roku 1989 bol abelsonit jediným známym geoporfyrínom. Väčšina geoporfyrínov sú homológy, ktoré majú rôzne počty atómov uhlíka. Porfyrín, ktorý tvorí základ abelsonitu, je bežný, ale zvyčajne sa nevyskytuje oddelene od ostatných porfyrínov.

Minerále je tvorený deoxofyloerytroetioporfyrínom (DPEP) a v jeho strede sa nachádza atóm niklu. Väčšina minerálu sa skladá z porfyrínu s 31 atómami uhlíka a malá časť je tvorená porfyrínom s 30 atómami uhlíka. Minerál kryštalizuje v triklinickej sústave.

Výskyt
------

Abelsonit je pomerne vzácne sa vyskytujúci minerál. Aktuálne sa nachádza len v Parachute Creek Member vo formácii Green River v Utahu. Bol známy z kotliny Uinta Basin v Utahu od jeho objavu a z kotliny Piceance Creek Basin v Koloráde od roku 1985. Ako sprievodné minerály sa s abelsonitom často vyskytujú albit, pyrit, kremeň, ortoklas, analcím, dolomit a sľuda.

Vyskytuje sa ako sekundárny minerál v živičných bridliciach. Pravdepodobne vzniká diagenézou z chlorofylu, pravdepodobne chlorofylu *a*, ktorý sa presunul z vodného roztoku do vhodného geologického prostredia.

V roku 2003 bola publikovaná prvá totálna syntéza abelsonitu.

História
--------

Minerál bol prvýkrát pozorovaný v roku 1969 vo vzorke pochádzajúcej z Uintah County v Utahu. Opísaný bol v roku 1975 v časopise *Geological Society of America Abstracts with Programs.* Abelsonit bol pomenovaný podľa Philipa H. Abelsona (1913-2004), redaktora časopisu *Science*, na počesť jeho práce v oblasti organickej geochémie.

Vzorky sú vystavené v Natural History Museum v Londýne a v National Museum of Natural History vo Washingtone, D.C.

Referencie
----------

1. 1 2   *Abelsonite* [online]. [Cit. 2023-07-08]. Dostupné online.
2. 1 2 3 4  MILTON, C.; DWORNIK, E. J.; ESTEP-BARNES, P. A.. *Abelsonite, nickel porphyrin: A new mineral from the Green River Formation, Utah* [online]. American Mineralogist, 1978, [cit. 2023-07-08]. S. 930–937. Dostupné online.
3. 1 2 3 4 5  ANTHONY, John W.; BIDEAUX, Richard A.; BLADH, Kenneth W.. *Abelsonite* [online]. Mineralogical Society of America, [cit. 2023-07-08]. (Handbook of Mineralogy.) Dostupné online.
4. 1 2 3 4 5  MASON, G. M.; TRUDELL, L. G.; BRANTHAVER, J. F.. Review of the stratigraphic distribution and diagenetic history of abelsonite. *Organic Geochemistry*, 1989-01-01, roč. 14, čís. 6, s. 585–594. Dostupné online [cit. 2023-07-08]. ISSN 0146-6380. DOI: 10.1016/0146-6380(89)90038-7. (po anglicky)
5. ↑   The structure of abelsonite. *Science*, 1984, s. 1075–1076. DOI: 10.1126/science.223.4640.1075. PMID 17830155.
6. ↑   Total synthesis of the porphyrin mineral abelsonite and related petroporphyrins with five-membered exocyclic rings. *Tetrahedron Letters*, September 2003, s. 7253–7256. DOI: 10.1016/j.tetlet.2003.08.007.
7. ↑  FLEISCHER, Michael. New Mineral Names. *American Mineralogist*, May–June 1976, s. 502. Dostupné online.

Externé odkazy
--------------

* www.mindat.org - abelsonit na mineralogickej databáze (po anglicky)
* www.webmineral.com - abelsonit na Webmineral (po anglicky)
* www.mineralienatlas.de - abelsonit v atlase minerálov (po nemecky)

Zdroj
-----

*Tento článok je čiastočný alebo úplný preklad článku Abelsonite na anglickej Wikipédii.*